**Αθήνα:** 25.09.2025

**Αρ. Πρωτ.:** 1268

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Δικαίωση για την επιτυχούσα της 6Κ/2024 με αναπηρία στην Κρήτη!**

Δικαιώθηκε ο αγώνας της επιτυχούσας ΑΣΕΠ με αναπηρία, που, ενώ είχε επιτύχει στο διαγωνισμό 6κ/2024 για άτομα με αναπηρία, η Α/βαθμια Υγειονομική Επιτροπή Περιφερειακής Ενότητας Ηρακλείου της Αποκεντρωμένης Διοίκησης Κρήτης είχε κρίνει αρχικά ότι δεν διαθέτει τη φυσική καταλληλότητα για την άσκηση των καθηκόντων της θέσης και δεν έπρεπε να προσληφθεί. Η Υγειονομική Επιτροπή συνεδρίασε εκ νέου την Τρίτη 23 Σεπτεμβρίου δικαιώνοντας την επιτυχούσα.

Οι στοχευμένες και άμεσες ενέργειες του αναπηρικού κινήματος της χώρας συνέδραμαν καταλυτικά στη θετική έκβαση της υπόθεσης. Συγκεκριμένα:

Πραγματοποιήθηκαν παρεμβάσεις από την ΕΣΑμεΑ και την Περιφερειακή Ομοσπονδία Ατόμων με Αναπηρία Κρήτης στον **Περιφερειάρχη Κρήτης Στ. Αρναουτάκη**, στην Διευθύντρια Προσωπικού της Περιφέρειας Κρήτης, στο Περιφερειακό Συμβούλιο Κρήτης και στην αρμόδια Υγειονομική Επιτροπή, καθώς και στο ΑΣΕΠ. Η υπηρεσία της ΕΣΑμεΑ **«Διεκδικούμε Μαζί»** παρενέβη δύο φορές με εμπεριστατωμένα έγγραφα - μπορείτε να τα δείτε [εδώ](https://www.esamea.gr/el/article/epeigoysa-parembash-gia-ton-diorismo-atomoy-me-anaphria-ths-prokhryxhs-6k2024) και [εδώ](https://www.esamea.gr/el/article/nea-parembash-ths-esamea-gia-ton-apokleismo-atomoy-me-anaphria-apo-thesh-gia-atomo-me-anaphria-sthn-krhth) , ζητώντας την επανεξέταση του ζητήματος ώστε να προχωρήσει η τοποθέτηση της επιτυχούσας στη θέση εργασίας της.

Την Δευτέρα 8 Σεπτεμβρίου ο πρόεδρος της Περιφερειακής Ομοσπονδίας Ατόμων με Αναπηρία Κρήτης και μέλος του Γενικού Συμβουλίου της ΕΣΑμεΑ **Παύλος Σημαντηράκης** συναντήθηκε με τον Περιφερειάρχη Κρήτης **Στ. Αρναουτάκη** και τη Διευθύντρια Προσωπικού και τους εξέθεσε την ξεκάθαρη θέση του αναπηρικού κινήματος και ζήτησε να γίνουν όλες οι απαραίτητες ενέργειες για τη θεραπεία της σχετικής απόφασης και την πρόσληψη της επιτυχούσας.

Η Περιφερειακή Ομοσπονδία Ατόμων με Αναπηρία Κρήτης με τον πρόεδρό της Παύλο Σημαντηράκη, εκπροσωπώντας **τον πρόεδρο της ΕΣΑμεΑ Ιωάννη Βαρδακαστάνη**, [παρέστη στο Περιφερειακό Συμβούλιο Κρήτης ζητώντας να διορθωθεί η αδικία](https://www.esamea.gr/el/article/h-esamea-sto-perifereiako-symboylio-krhths-gia-ton-apokleismo-atomoy-me-anaphria-apo-thesh-gia-atomo-me-anaphria) μαζί με τον αντιπρόεδρο και τον ταμία της ομοσπονδίας Γιάννη Καζάκη και Παύλο Παπαδάκη, ζητώντας να διορθωθεί η αδικία. Πρέπει να τονιστεί ότι σύσσωμο το Περιφερειακό Συμβούλιο Κρήτης είχε ζητήσει την τοποθέτηση της εργαζόμενης ενώ ο Περιφερειάρχης Κρήτης δέχθηκε το αίτημα της ΕΣΑμεΑ και απέστειλε έγγραφο προς την Υγειονομική Επιτροπή με το οποίο διαβεβαίωνε ότι η Περιφέρεια Κρήτης θα διαθέσει κάθε απαραίτητο μέσο για να εξασφαλιστεί ότι η θέση εργασία της επιτυχούσας θα είναι χωρίς εμπόδια. Ζήτησε επίσης τη συνεργασία της ΕΣΑμεΑ ώστε να τροποποιηθεί ο σχετικός νόμος και να αποκατασταθούν θέματα εργασίας ατόμων με αναπηρία.

Την Τρίτη 23 Σεπτεμβρίου, στη συνεδρίαση της Α/βαθμιας Υγειονομικής Επιτροπής που συνήλθε για την εξέταση της αίτησης θεραπείας της απορριπτέας επιτυχούσας, η Περιφερειακή Ομοσπονδία Ατόμων με Αναπηρία Κρήτης παρέστη με τον πρόεδρο Παύλο Σημαντηράκη και τον αντιπρόεδρο Γιάννη Καζάκη, οι οποίοι εξέφρασαν τη διαμαρτυρία της ΕΣΑμεΑ για την απόφαση και ζήτησαν τη θεραπεία της απόφασης και η επιτυχούσα του ΑΣΕΠ να κριθεί ικανή για την άσκηση των καθηκόντων της και να προχωρήσει η διαδικασία διορισμού της.

Στην διεκδίκηση αυτή συνέδραμαν επίσης με τις ενέργειες τους σύσσωμο το Περιφερειακό Συμβούλιο, ο ΣΚΛΕ, υπηρεσιακοί παράγοντες της Περιφέρειας, ο Σύλλογος Εργαζομένων της Περιφέρειας, συνάδελφοι της επιτυχούσας.

Οι αγώνες δικαιώνονται όταν αναδεικνύονται με σοβαρότητα και επιμονή. Η ΕΣΑμεΑ διεκδικεί συνολικά την κατάργηση διατάξεων που μέχρι σήμερα ΠΑΡΑΒΙΑΖΟΥΝ το σύστημα προσλήψεων των ατόμων με αναπηρία, με χρόνιες ή/και σπάνιες παθήσεις και των μελών των οικογενειών τους δημιουργώντας ανεπίτρεπτες δυσμενείς διακρίσεις.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |